I. Andruskó, poslanec: (2008-12-02):
Milé kolegyne, vážení kolegovia, pri prerokovaní návrhu v prvom čítaní som svoj príspevok ukončil myšlienkou o tom, že podstata problému je skrytá hlboko v dušiach jednotlivcov. Prejaví sa to aj teraz pri hlasovaní o návrhu v druhom čítaní, veď, bohužiaľ, niektorí z vás budú hlasovať proti základným demokratickým hodnotám. Viem, že tí, ktorí budú hlasovať proti návrhu, by svojim deťom žiadne podobné hybridné učebnice nepriali. Veď by boli nielen nepoužívateľné, ale aj smiešne: Chceli sme cestovať autom do Venezia namiesto Benátok, cez Magyar köztársaság, Maďarskú republiku, Hrvatsku republiku, Chorvátsku republiku, ale priatelia nám odporučili radšej využiť služby letiska vo Wien, a nie vo Viedni. Nebudem vám pokračovať v citovaní takýchto nezmyslov. Veľmi rád by som sa vás všetkých osobne aj jednotlivo opýtal, prečo chcete, aby deti na národnostných školách dennodenne čítali takéto hybridné texty. Má z vás niekto vedomosti o tom, že by boli takéto alebo podobné znetvorené učebnice používané v niektorom štáte Európskej únie pre národnostné menšiny? Síce sme od pána podpredsedu vlády počuli, že v Maďarsku existujú takéto učebnice, v skutočnosti sa však pán podpredseda mýli, ani Maďarská republika nezakazuje používanie slovenských názvov v slovenských knihách. Ani Fínsko nezasahuje do jazyka švédskej menšiny, ani Taliansko nezasahuje do jazyka nemeckej menšiny. Naposledy boli takéto učebnice používané v sedemdesiatych a osemdesiatych rokoch minulého storočia v Rumunsku, ich vydávanie nariadil a kontroloval veľký vodca rumunského národa génius Karpát Nicolae Ceausescu. Iste by bol veľmi šťastný, keby vedel, že 20 rokov po jeho smrti sa našli jeho stúpenci na Slovensku. Učiteľ národov Jan Amos Komenský ako prvý na svete položil vedecké základy pedagogiky. Jeho osobnosť a učenie bez výhrad akceptujú vo svete aj na Slovensku. Jedným z jeho najdôležitejších myšlienok je potreba zabezpečenia vzdelávania v materinskom jazyku. Ak však text písaný v nejakom jazyku obsahuje zbytočné cudzie prvky, môže to vážne narušiť proces učenia sa. Alebo žeby skutočným cieľom bolo práve to? V množstve vykonštruovaných pseudodôkazov súčasného politického života sa nebudem čudovať ani tomu, ak skupina pseudohistorikov v blízkej budúcnosti natrafí na taký originálny výtlačok Komenského diela, v ktorom bude uvedené už niečo iné, napr.: „Vzdelávanie v materinskom jazyku treba zabezpečiť pre všetky deti, to však neplatí pre napr. Maďarov.“ A bude zasa všetko v poriadku, aj z odbornej stránky. Vážení prítomní, neviem koľkí z vás si uvedomujú, že obsah tohto poslaneckého návrhu vyplýva z mnohých dokumentov schválených a akceptovaných Slovenskou republikou. Nedávno som však na tejto pôde už musel konštatovať, že naplnenie obsahu dokumentov skutkami predpokladá aj dobromyseľnosť. Ako to však teraz na Slovensku funguje v praxi? Ústava zaručuje právo, podrobnosti k tomu upravuje zákon, ktorý jednoducho zakazuje využívanie tohto práva. Podľa ústavy a európskych dokumentov treba chrániť, zveľaďovať a rozvíjať používanie jazyka národnostných menšín. Podľa zámeru niektorých politikov a na základe výsledkov prieskumu aj podľa drvivej väčšiny mladých Slovákov však by bolo možné používať materinský jazyk doma, medzi štyrmi stenami. Je všetko v poriadku, ústava dáva právo, právo upresňuje zákony, zákony využívanie práv zakazujú, sto bodov za dobre vymyslený systém. Milé kolegyne, vážení kolegovia, prosím vás, nevykladajte moje slová tak, že bránim tomu, aby Maďari žijúci na Slovensku sa naučili štátny jazyk. Áno, ovládanie štátneho jazyka je v záujme každého občana. Som za to, aby Maďari na Slovensku sa naučili spisovnú slovenčinu a v prípade potreby ju aj používali. Ale k tomu nevedie cesta ponižovania a arogancie, ktorú v súčasnosti aplikuje ministerstvo školstva. Pán podpredseda, skončil som, ďakujem.